
РЕПУБЛИКА СРБИЈА

КОЛУБАРСКИ УПРАВНИ  ОКРУГ

Ваљево, Карађорђева 31

тел: 014/221-655, факс 014/227-466

___________________________________________________________________________________

Ваљево: 13.06.2017. год.

Број:909-03-3/2017-1
З А П И С Н И К

Са Треће седнице Савета Колубарског управног округа, одржане 13.06. 2017. године са почетком у 10.00 часова у општини Осечина,  код председника општине.

Присутни:

1. Горан Миливојевић, начелник Колубарског управног округа,
2. Драган Лазаревић, председник општине Љиг,
3. Горан Ускоковић, грађевински инспектор у општини Љиг,

4. Александар Јовановић Џајић, заменик председника општине Уб 
5. Саша Милићевић, директор ЈКП „Ђунис“ Уб,
6. Ненад Стевановић, заменик председника општине Осечина,
7. Драган Алексић, председник општине Осечина,

8. Милан Урошевић, начелник општинске управе Осечина,

9. Саша Симић, помоћник градоначелника Ваљева,
10. Слађана Марковић, директор ЈКП „Видрак“ Ваљево,

11. Ненад Џајевић, заменик председника општине Лајковац, 
12. Милован Лекић, заменик председника општине Мионица,

13. Анђелка Филиповић, записничар, стручна служба Колубарског управног округа.

На  почетку седнице Савета, Горан Миливојевић, начелник округа и председавајући  поздравио је  присутне захвалио и домаћинима на гостопримству и отворио Трећу седницу Савета Колубарског управног округа у 2017. години.  
Предложио је  ДНЕВНИ РЕД,  који је једногласно прихваћен, са следећим тачкама:

1. Анализа спровођења Закона о озакоњењу;

2. Решавање проблема паса луталица,искуства Града Ваљева и могућа решења  

3. Разно. 

1. У оквиру прве тачке дневног реда начелник округа је скренуо пажњу на незадовољавајуће резултате у спровођењу Закона о озакоњењу на територији Колубарског управног округа, по анализи Министарства грађевинарства, саобраћаја и инфраструктуре. Рекао је како је Министарство у свим погледима изашло у сусрет и да су одобрили ново запошљавање а и даље се не испуњавају добијене квоте. Треба скренути пажњу начелницима за урбанизам на важност и тачност прослеђивања тражених информација на време, четвртком до 14 часова. Такође је рекао да је битно да се установе који су главни проблеми, ако нема кадра да се тражи кадар, ако нема довољно средстава да траже средства.

Дао је реч Саши Симић, помоћнику градоначелника Града Ваљева, који је изнео анализу на нивоу Ваљева. Рекао је да је у овој години донето четири пута више решења него у 2016. години, у 2016. је донето само 500, а у 2017. 2000 решења. Главни проблем представљу људи који су ангажовани на привремено повременим пословима, јер они не могу да доносе решења о рушењу, већ само комплетирају предмете, као и да су потребни грађевински инспектори који доносе и потписују та решења. До сада је донето 375 решења о озакоњењу али се странкама  даје рок од 3 године да уђу у процес легализације (не морају одмах)  и да то утиче и на мањи приход од такси од озакоњења. Такође, рекао је да у Ваљеву раде 3 грађевинска инспектора који покривају и све остале послове поред озакоњења.
Александар Јовановић Џајић, заменик председника општине Уб, изнео је исте проблеме као     и Саша Симић.  Рекао је да попис на терену би требао да буде готов овог месеца и да је то негде око 10000 пописних листова, али почињу и годишњи одмори па ће бити и мање људи за рад.

Ненад Џајевић, заменик председника општине Лајковац, рекао је да је општина Лајковац једна од пет на нивоу Републике брзо и успешно завршила прву фазу спровођења Закона о озакоњењу који се односи на попис нелегално игзрађених објектата. Док је трајао попис било је ангажован максималан број људи и попис је завршен за кратко време. Скренуо је пажњу да људи и даље не схватају озбиљност ситуације али их има доста који су ушли у процес легализације.

Горан Ускоковић, грађевински инспектор у општини Љиг, рекао је да је као и Град Ваљево одрадио 60% пописа из канцеларије и да се сад ти пописни листови потписују. Организовани су састанци свакодневно по селима, позивају се људи у месне заједнице да потпишу а уколико се неко не одазове, обавештење им се доставља доставницом која је доказ да је обавештење уручено. Рекао је да је потребно урадити неко типско решење, како би се убрзала процедура израде решења јер имају само једног човека који потписује решења.

Саша Симић је рекао да Град Ваљево има инсталиран програм за израду типских решења, којим је време за израду решења сведено на минимум и рекао да се организују и остале општине да инсталирају тај програм.
Милован Лекић, заменик председника општине Мионица, рекао је да је у Мионици попис завршен и да се решења доносе убрзано.

Што се тиче Осечине, углавном проблем су људи који потписују решења. У Осечини то ради само један човек, рекао је начелник општинске управе Осечина, Милан Урошевић. Људи који су ангажовани уговором о делу имају радни стаж али то није прави радни однос, на шта се углавном и жале.

Горан Миливојевић, начелник Колубарског управног округа, рекао је да је битно изнети проблеме, како би нашли решења за њих, да је потребно донети закључке и извештаје редовно достављати у договореном року. Закон је јаван и нема стајања, мора да се ради. Скренуо је пажњу да је у ово време никад више дивље градње што је парадоксално у овом моменту и да уколико буде још тих случајева да те представке упућују га републичким инспекцијама.
2. Горан Миливојевић, начелник Колубарског управног округа, рекао је да су уједи паса луталица акутни проблем свих наших општина. Уз консултацију са Основним судом добијена је информација да се не може избећи одговорност по тужби и да се више исплати погодба него да дође до суда јер су тада трошкови много већи. Структура цене негде оквирно је 40.000,00 динара за претрпљени страх, 30.000,00 за бол, минимум три рочишта по 7.500,00 и плус камата и све то изађе много. Дао је реч Слађани Марковић, која је директор ЈКП „Видрак“ Ваљево  и медијатор за ову тачку дневног реда. Она је рекла да је ЈКП „Видрак“ прошле године исплатио 25.000.000 динара одштете од уједа паса. Кључни проблем је покривеност територије, што поред Града Ваљева обухвата и сва околна села и да је то нерешив проблем са једним азилом. Да се мора наћи неко ново решење, јер их је Закон  о добробити животиња ставио у мат позицију. Рекла је да је доста злоупотреба ал да постоје модели који су применили други градови и да ће ускоро и ЈКП „Видрак“ почети да их примењује како би се смањиле злоупотребе. Дала је и предлог да се цифра од 20.000,00 динара коју исплаћује Град Ваљево за одштету од уједа паса повећа, како се не би настављало судским путем јер ће изаћи много већи трошкови.
Драган Алексић, председник општине Осечина, рекао је да је то велики проблем на територији општине Осечина и да је проблем што различити судови доносе различите пресуде. У Осечини су постигли договор да на име одштете од уједа паса исплаћују просечну нето зараду у износу од 40.000,00 динара и да су бар мало смањили трошкове. Рекао је да има доста злоупотреба, да је у 2014. години у једној кући било 2 уједа и у 2016. исто у тој кући опет 2 уједа. Рекао је да територији Осечине има доста малине и дивљачи и да људи стављају псе да чувају и када сезона прође, они те псе пуштају. Дао је предлог да се изврши  попис или чиповање паса.

Слађана Марковић  је рекла једино да се спроведе акција од врата до врата, како би се евидентирали пси.

Драган Лазаревић је рекао да је Љиг мала самоуправа ал имају проблем са азилом. Годишње се издвоји 3.000.000 динара  за азил у Лајковцу а за уједе паса су велике одштете. Рекао је да су велика издвајања и за уједе животиња, а те пресуде су неуједначене, а суд не прихвата приговор како се те животиње не чувају, него су пуштене и необезбеђене. Дао је предлог да се изгради азил на граници са Мионицом, кад се већ издвајају толика средства за одштете, могао се изградити азил. 
Милован Лекић је рекао да су пси по селима највећи проблем, сви су пуштени, нису евидентирани и борба је константна. 

Саша Симић се сложио да је добар предлог за исплате од 40.000 на име оштете од уједа, како се не би ишло на суд.

Слађана Марковић је рекла да ЈКП „Видрак“ исплаћује одштетне захтеве а то треба да се испплаћује из буџета општине а не ЈКП да исплаћује из прихода које убира по другом основу. Рекла је да је потребно одлуком на нивоу локалне самоуправе уклонити агресивне псе са улице.

3. У трећој тачки дневног реда начелник Колубарског округа је пренео информацију да ће се основати Академија за стручно усавршавање службеника у локалним самоуправама која ће вероватно почети са радом у 2018. године и дао предлог да то буде једна од тачака на следећој седници Савета округа.
Дискусије више није било.
Седница је завршена у 11.30 сати.

                                                            



    Записник  водила,

                                                                                                      Анђелка Филиповић

